ପୁରୀ ୨୨|୫ଃ ଶ୍ରୀମନ୍ଦିର ପରିଚାଳନା କମିଟି ବୈଠକରେ ବାତ୍ୟାରେ ଶ୍ରୀମନ୍ଦିର କ୍ଷୟକ୍ଷତି ନେଇ ବିଶେଷ ଆଲୋଚନା ହୋଇଛି । ବୈଠକରେ ମୁଖ୍ୟ ଶ୍ରୀମନ୍ଦିରର ସିଂହ ମୂର୍ତି ଭାଙ୍ଗିବା ନେଇ ମହାରାଜା ଗଜପତି କ୍ଷୋଭ ପ୍ରଦର୍ଶନ କରିଛନ୍ତି । ତେବେ ସିଂହ ମୂର୍ତି ଭାଙ୍ଗିବା ନେଇ ଏଏସଆଇ କ୍ଷମା ପ୍ରାର୍ଥନା କରିଛି । ସିଂହଦ୍ୱାରରେ ଥିବା ଜୟବିଜୟ ମୂର୍ତି ବଦଳାଯାଇ ପଥର ମୂର୍ତି ଲାଗିବ । ନୀଳଚକ୍ରର ସ୍ଥିତି ନେଇ ପରୀକ୍ଷା କରାଯିବ ।
ସ୍ଥିତି ପରଖିବା ପାଇଁ ଡ୍ରୋନର ବ୍ୟବହାର କରାଯିବ । ଡ୍ରୋନ ସାହାଯ୍ୟରେ ଉତ୍ତୋଳନ କରାଯାଇଥିବା ଫଟୋ ମାଧ୍ୟମରେ ସବୁକିଛି ଅନୁଧ୍ୟାନ କରାଯିବ । ଡ୍ରୋନ ପରିଚାଳନା କରୁଥିବା ସମ୍ପୃକ୍ତ ଅଧିକାରୀଙ୍କୁ ପ୍ରମାଣପତ୍ର ଦିଆଯିବ । ବାତ୍ୟା ପରେ ଯେପରି କୁଡୁଆ ଅଭାବ ନହୁଏ ସେଥିପ୍ରତି ଧ୍ୟାନ ଦିଆଯିବ । ଏଥିପାଇଁ ଏସଆରସି ଓ ଜିଲ୍ଲା ପ୍ରଶାସନ ୨ଦିନ ମଧ୍ୟରେ ସର୍ଭେ କରି ଘର ଭାଙ୍ଗିଥିବା କୁମ୍ଭାକାରଙ୍କୁ ଚିହ୍ନଟ କରିବେ । ସେମାନଙ୍କୁ କୁମ୍ଭାରଶାଳ ନିର୍ମାଣ କରିବା ପାଇଁ ୮ହଜାର ୫ଶହ ସହାୟତା ରାଶି ମିଳିବ ।
ଏତଦ୍ ବ୍ୟତୀତ ସୁଆର ମହାସୁଆରଙ୍କୁ ୧୫ ଦିନ ଯାଏଁ ବରାଦି ଅବଢା ନିୟନ୍ତ୍ରଣ ପାଇଁ ନିର୍ଦ୍ଦେଶ ଦିଆଯାଇଛି । ଫୋନି ବାତ୍ୟା ଯୋଗୁ ପ୍ରଭାବିତ ପାଳିଆ ସେବକମାନଙ୍କୁ ୨ ମାସର ଅତିରିକ୍ତ ପାଳିଆ ପୁରସ୍କାର ମିଳିବ । ଶ୍ରୀମନ୍ଦିର କର୍ମଚାରୀ ମାନଙ୍କୁ ସ୍ୱତନ୍ତ୍ର ପୋଷାକ ଦିଆଯିବ । ଯେଉଁଥିରେ ଶ୍ରୀମନ୍ଦିର ପ୍ରଶାସନର ନାମ ଉଲ୍ଲେଖ ରହିବ । ଫଳରେ ଯାତ୍ରୀ ମାନେ ନିଜର ସମସ୍ୟା ସମ୍ବନ୍ଧରେ କର୍ମଚାରୀ ମାନଙ୍କୁ ଅବଗତ କରାଇ ପାରିବେ।
